《夏月游殊山寺登圆通阁和子彦弟开字韵》
元代·刘崧

窣堵嵬峨宝阁开，碧莲平涌紫金台。散花天女云间下，飞锡真僧海上来。

雾捲长塘天一镜，雨浮西嶂翠千堆。白头幸逐閒居乐，犹拟栖禅日往回。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。